Dialogen med Graham var spot on, super serviceminded og hjælpsom, og selve lejligheden var den perfekte base for vores efterårsferie i NY med 2 voksne og 2 døtre på 12 og 16. Vil absolut overveje lejligheden og Harlem igen, når turen forhåbelig en anden gang går til NY.
Lejligheden er rummelig, hyggelig, veludstyret - og forbavsende stille i lyset af at man bor så tæt på det pulserende liv. Vi sov som sten. Et stort plus ved lejligheden er spisemuligheden og at den har alle de køkkenfaciliteter man kan tænkes at få brug for, uanset om man selv vil kokkerere indimellem eller som os hente lækker morgenmad (og et par gange aftens-take away) i det fantastiske Wholefoods få hundrede meter fra lejligheden. Sylvias nåede vi ikke, men var til gengæld flere gange inde omkring Harlem Shake efter burgere og verdensklasse milkshake :-)
Beliggenheden på det skønne Harlem giver mulighed for at opleve en anden og langt mindre turistet side af byen, så på den måde får man en ekstra oplevelse med.
Samtidig er det nemt når man vil ned til midtown og downtown - de store sydgående subway-linjer på hver side af Central Park er blot en kort gåtur væk og efter 20-25 min. kan man lande i fx SoHo.
Den nordlige del af Central Park når man på 10 min. på gåben - kan dér anbefale at leje en af de blå Citi Bikes, der står lige nord for parken. Smådyrt men nemt at oprette og leje. Hvis man undgår for mange pauser undervejs, kan man fint nå at cykle de 5-6 snoede km ned gennem parken og aflevere cyklen i syd inden for de 30 min. cykelleje. Hvis man er til den slags kan jeg også anbefale en morgenløbetur rundt i parken (men vær forberedt på at fare småvild flere gange...) eller en kort tur østpå mod Columbia University og Morningside-området, som også giver et anderledes billede af NY. Alt i alt en skøn lejlighed for børnefamilier som vores og beliggende i en dejligt levende del af NY.